পৃথিবীর স্পর্শ পেলেন সুনীতা, উচ্ছ্বাসে ভাসছে বিশ্ব

ওয়েব ডেস্ক: শেষ হল দীর্ঘ ন’মাসের অপেক্ষা। মহাকাশ থেকে ফিরলেন সুনীতা উইলিয়ামস (Sunita Williams)। প্যারাসুটের মাধ্যমে পালকের মতো জলে নেমে এল স্পেসএক্স-এর (SpaceX) ‘ড্রাগন’ ক্যাপসুল। তার মধ্যেই ছিলেন সুনীতা এবং তাঁর সঙ্গী বুচ উইলমোর (Butch Wilmore)। আর এই দুই মহাকাশচারীর জন্য অপেক্ষায় ছিল গোটা বিশ্ব। কিন্তু সব উদবিগ্নতা কাটিয়ে, সব বাধা অতিক্রম করে ‘বাড়ি’ ফিরলেন সুনীতারা।

নাসার (NASA) তথ্য অনুযায়ী, সুনীতা এবং তাঁর সঙ্গী বুচকে নিয়ে মঙ্গলবার মার্কিন সময় রাত ৯টা ১১ মিনিট অর্থাৎ, ভারতীয় সময় রাত ২টা ৪১ মিনিটে পৃথিবীর কক্ষপথে প্রবেশ করে ‘ড্রাগন’ ক্যাপসুল। এরপর ধীরে ধীরে পৃথিবীর দিকে নেমে আসে ক্যাপসুলটি। অবশেষে মার্কিন সময় রাত ৯টা ৫৭ মিনিট অর্থাৎ, ভারতীয় সময় রাত ৩টা ২৭ নাগাদ ফ্লোরিডার উপকূলে, সমুদ্রের জলে অবতরণ করে এই ক্ষুদ্র নভোযান।

আরও পড়ুন: সুনীতাকে চিঠি, ভারতে আমন্ত্রণ জানিয়ে তাঁকে আর কী লিখলেন মোদি?

প্রায় ন’মাস আগে মহাকাশচারী সুনীতা উইলিয়ামস এবং বুচ উইলমোর বোয়িং সংস্থার স্টারলাইনার মহাকাশযানে চড়ে আইএসএস-এ গিয়েছিলেন। তাঁদের পরিকল্পনা ছিল মাত্র আট দিন মহাকাশে থাকার। কিন্তু স্টারলাইনারের যান্ত্রিক ত্রুটির কারণে তাঁদের ফিরে আসা সম্ভব হয়নি। নাসা ঝুঁকি না নিয়ে সেই মহাকাশযানটি খালি অবস্থায় পৃথিবীতে ফিরিয়ে আনে এবং সুনীতাদের আইএসএস-এ (International Space Station) রাখার সিদ্ধান্ত নেওয়া হয়। এইভাবে তাঁদের আট দিনের সফর পরিণত হয় দীর্ঘ বন্দিদশায়।

এরপর তাঁদের ফিরিয়ে আনতে গত শনিবার ভোর ৪টে ৩৩ মিনিটে আমেরিকার নাসার কেনেডি স্পেস সেন্টার থেকে সফলভাবে উৎক্ষেপণ হয় ক্রিউ-১০-এর। ফ্যালকন-৯ রকেট মহাকাশে নিয়ে যায় ড্রাগন মহাকাশযানকে। তাতে আইএসএস-এ পাঠানো হয় নাসা-র মহাকাশচারী অ্যান ম্যাক্লেন এবং নিকোল আইয়ার্স, জাপানের মহাকাশ গবেষণা সংস্থা জাক্সা-র প্রতিনিধি টাকুয়া ওনিশি এবং রাশিয়ার মহাকাশ গবেষণা সংস্থা রসকসমসের প্রতিনিধি কিরিল পেসকভকে। এই চার মহাকাশচারী থেকে গেলেন সেখানে, ফিরলেন সুনীতারা।

Welcome home, #Crew9 @NASA_Astronauts Nick Hague, Suni Williams, Butch Wilmore, and cosmonaut Aleksandr Gorbunov splashed down off the coast of Florida concluding their scientific mission to the @Space_Station More photos: https://t.co/bgj7qk6MDw pic.twitter.com/bZHaCQhdNn

— NASA HQ PHOTO (@nasahqphoto) March 18, 2025